REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/427-13

8. novembar 2013. godine

B e o g r a d

ZAPISNIK

26. SEDNICE ODBORA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 7. NOVEMBRA 2013. GODINE

Sednica je počela u 14,15 časova.

Sednicom je predsedavao Dejan Radenković, predsednik Odbora.

Sednici su prisustvovali članovi Odbora: Zoran Bojanić, Gorica Gajić, Vladimir Marinković, Stefana Miladinović, Mujo Muković, Ljuban Panić, i Rajko Stevanović.

Sednici Odbora su prisustvovali zamenici odsutnih članova Odbora: Velimir Stanojević (zamenik Srđana Spasojevića) i Milorad Stošić (zamenik Slobodana Jeremića).

Sednici nisu prisustvovali članovi Odbora: Radmila Gerov, Vladimir Jovanović, Milan Lapčević, Milan Kovačević, Milovan Marković i Željko Sušec (niti njihovi zamenici).

Sednici su prisustvovali iz Ministarstva saobraćaja:Miodrag Poledica, državni sekretar, Mirjana Trifunović, pomoćnik ministra za vodni saobraćaj i bezbednost plovidbe, Zorica Đerić Stojičić, pomoćnik ministra za evropske integracije i međunarodnu saradnju,Dejan Lasica, pomoćnik ministra za železnice i intermodalni transport, Damir Ledenčan, načelnik u Sektoru za drumski transport, Dejan Kocić, viši savetnik, Olivera Stević Ledenčan, rukovodilac Grupe za inteligentne transportne sisteme,Vida Stevanović, samostalni savetnik u Sektoru za železnice i intermodalni transport, Maja Šćekić,savetnik u Sektoru za vazdušni saobraćaj, Veljko Kovačević, savetnik u Sektoru za vodni saobraćaj i bezbednost plovidbe, Milijan Milić, mlađi savetnik u Sektoru za železnice i intermodalni transport i Siniša Trkulja, pomoćnik direktora Direkcije za železnice.

Na predlog predsednika, Odbor je jednoglasno utvrdio sledeći:

D n e v n i r e d

1. Razmatranje Predloga zakona o bezbednosti i interoperabilnosti železnice, koji je podnela Vlada;
2. Razmatranje Predloga zakona o izmenama i dopunama Zakona o javnim putevima, koji je podnela Vlada;
3. Razmatranje Predloga zakona o izmenama i dopunama Zakona o pomorskoj plovidbi, koji je podnela Vlada;
4. Razmatranje Predloga zakona o potvrđivanju Evropskog sporazuma o glavnim unutrašnjim vodnim putevima od međunarodnog značaja (AGN), koji je podnela Vlada,;
5. Razmatranje Predloga zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti železničkog saobraćaja, koji je podnela Vlada;
6. Razmatranje Predloga zakona o potvrđivanju Sporazuma između Vlade Republike Srbije i Kabineta ministara Ukrajine o saradnji u oblasti železničkog saobraćaja, koji je podnela Vlada;
7. Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Australije, koji je podnela Vlada;
8. Razmatranje Predloga zakona o potvrđivanju Sporazuma između Republike Srbije i Slovačke Republike o međunarodnom drumskom prevozu putnika i stvari, koji je podnela Vlada;
9. Razmatranje Izveštaja o radu Ministarstva saobraćaja za period od 27. januara do 12. jula 2013. godine;
10. R a z n o.

Prva tačka dnevnog reda - **Razmatranje Predloga zakona o bezbednosti i interoperabilnosti železnice**

Pomoćnik ministra za železnice i intermodalni transport, Dejan Lasica, je u uvodnom izlaganju o Predlogu zakona o bezbednosti i interoperabilnosti železnice istakao da su se desile velike promene u sistemu bezbednosti saobraćaja i da je bilo potrebno uskladiti zakonsku regulativu u ovoj oblasti sa zakonima EU. Predlog zakona o bezbednosti i interoperabilnosti železnice, kao dopuna sistemskog Zakona o železnici činiće zaokruženi paket zakona o železnici. Ovaj predlog zakona je potpuno nov, bavi se uređivanjem bezbednosnih normi u železničkom saobraćaju, uticaće na upravljače železničkom infrastrukturom, učesnike u železničkom saobraćaju, železničke prevoznike i industriju, i korisnike železničkog saobraćaja u najširem smislu.

Odbor je, u skladu sa članom 155. stav 2. Poslovnika Narodne skupštine većinom glasova (sedam za, troje nije glasalo), odlučio da predloži Narodnoj skupštini da prihvati Predlog zakona o bezbednosti i interoperabilnosti železnice, u načelu.

Za izvestioca Odbora na sednici Narodne skupštine određen je Dejan Radenković, predsednik Odbora.

Druga tačka dnevnog reda - **Razmatranje Predloga zakona o izmenama i dopunama Zakona o javnim putevima**

Rukovodilac Grupe za inteligentne transportne sisteme Olivera Stević Ledenčan, u uvodnom izlaganju pojasnila je da su ovim predlogom zakona, zbog bezbednosti, ponuđena nova rešenja o upravljanju javnim putevima. Istovremeno zbog predviđenih standarda na koridorima bilo je neophodno definisati način korišćenja javnog putnog pojasa i rastojanje između benzinskih stanica. Predlogom zakona dopunjuje se i definicija infrastrukturnih sistema, tj. naftovodi i podnaftovodi se uvode u definiciju, i daje se ovlašćenje za dva podzakonska akta Uredbu o tunelima, koja mora biti usaglašena sa direktivama EU i Pravilnik, koji definiše oblast vanrednog prevoza.

Odbor je, u skladu sa članom 155. stav 2. Poslovnika Narodne skupštine većinom glasova (sedam za, jedan uzdržan i dvoje nije glasalo), odlučio da predloži Narodnoj skupštini da prihvati Predlog zakona o izmenama i dopunama Zakona o javnim putevima, u načelu.

Za izvestioca Odbora na sednici Narodne skupštine određen je Dejan Radenković, predsednik Odbora.

Treća tačka dnevnog reda - **Razmatranje Predloga zakona o izmenama i dopunama Zakona o pomorskoj plovidbi**

Pomoćnik ministra za vodni saobraćaj i bezbednost plovidbe, Mirjana Trifunović, je u uvodnom izlaganju ukazala na potrebu za izmenama i dopunama Zakona o pomorskoj plovidbi, navodeći da je najznačajniji razlog nastavak procesa unapređenja zaštite domaćih pomoraca, koji je započet usvajanjem Zakona o pomorskoj plovidbi 2011. godine. Istovremeno ovim predlogom zakona vrši se usaglašavanje domaćeg zakonodavstva sa Konvencijom o radu pomoraca, koju je naša zemlja ratifikovala 2012. godine, a kojom se uređuje postupak izdavanja odobrenja agencijama, koje obavljaju poslove posredovanja pri zapošljavanju pomoraca. Poslove posredovanja do sada su obavljale razne agencije na način koji nije bio u skladu sa standardima Međunarodne organizacije rada pomoraca. Predloženim dopunama se uvode standardi poslovanja u radu predmetnih agencija, uređena je dopuna postupka koji se odnosi na vraćanje u zemlju pomoraca, određena su pitanja kao što su radno vreme pomoraca i radni i životni uslovi na brodu, kao i podnošenje prijava pomoraca u vezi radnih i životnih uslova na brodu. Predlogom zakona uređen je postupak ovlašćenja zdravstvenih ustanova za vršenje zdravstvenih pregleda pomoraca u skladu sa zahtevima Konvencije o radu pomoraca i ostalih zakonskih propisa, koji uređuju ovu oblast.

U diskusiji koja je usledila narodna poslanica Gorica Gajević je zatražili pojašnjenje zbog čega je došlo do izmene člana 30. Predloga zakona o izmenama i dopunama Zakona o pomorskoj plovidbi, a u vezi sa Zahtevom udruženja pomoraca da se preispita izmena navedenog člana Predloga zakona.

Predstavnik predlagača zakona odgovorila je da je izmena pomenutog člana Zakona bila potrebna zbog činjenice da je izgradnja trenig centara jako velika i ozbiljna investicija vredna 3 - 5 milona eura, a izgradnja takvih trenig centara trajala bi 2 -3 godine. Izmena omogućava da se centri izgrađuju fazno, tj. da već prve godine centri mogu da započnu sa nekim osnovnim obukama, a da u roku od 3 godine razviju trening centar za sve 43 obuke, koje bi se vršile u njemu.

Odbor je, u skladu sa članom 155. stav 2. Poslovnika Narodne skupštine većinom glasova (sedam za, jedan uzdržan i dvoje nije glasalo), odlučio da predloži Narodnoj skupštini da prihvati Predlog zakona o izmenama i dopunama Zakona o pomorskoj plovidbi, u načelu.

Za izvestioca Odbora na sednici Narodne skupštine određen je Dejan Radenković, predsednik Odbora.

Četvrta tačka dnevnog reda - **Razmatranje Predloga zakona o potvrđivanju Evropskog sporazuma o glavnim unutrašnjim vodnim putevima od međunarodnog značaja (AGN)**

Pomoćnik ministra za vodni saobraćaj i bezbednost plovidbe, Mirjana Trifunović, u uvodnom izlaganju je ukazala da će ovim sporazumom Republika Srbija prihvatiti klasifikaciju evropskih unutrašnjih vodnih puteva definisanu na panevropskom nivou od strane Ujedinjenih nacija i stvoriti zakonske pretpostavke da se nacionalno zakonodavstvo Republike Srbije usaglasi sa zahtevima u odnosu na tehničke parametre koji su propisani AGN sporazumom. Sporazum definiše plan razvoja izgradnje mreže unutrašnjih plovnih puteva, koje strane ugovornice nameravaju da realizuju.

Odbor je, u skladu sa čl. 155. stav 2. Poslovnika Narodne skupštine većinom glasova (osam za, jedan uzdržan, jedan nije glasao), odlučio da predloži Narodnoj skupštini da prihvati Predlog zakona o potvrđivanju Evropskog sporazuma o glavnim unutrašnjim vodnim putevima od međunarodnog značaja (AGN).

Za izvestioca Odbora na sednici Narodne skupštine određen je Dejan Radenković, predsednik Odbora.

Peta tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti železničkog saobraćaja**

Pomoćnik ministra za železnice i intermodalni transport, Dejan Lasica, u uvodnom izlaganju je ukazao da intenzitet odvijanja železničkog saobraćaja sa Ruskom Federacijom beleži blagi rast, koji je nedovoljan, a postoji prostor da se unapredi. Sporazum reguliše direktnu saradnju između dve države, odnosno pravno reguliše odnose u oblasti železničkog saobraćaja, odnose između železničkih preduzeća i detaljno reguliše uslove za direktnu otpremu robe između dve zemlje. Sporazumom se daje važnost koordinaciji aktivnosti u oblasti železničkog saobraćaja, kao i saradnji u oblasti razvoja železnica dve države.

Odbor je, u skladu sa čl. 155. stav 2. Poslovnika Narodne skupštine većinom galasova (devet za, jedan uzdržan), odlučio da predloži Narodnoj skupštini da prihvati Predloga zakona o potvrđivanju Sporazuma između Vlade Republike Srbije i Vlade Ruske Federacije o saradnji u oblasti železničkog saobraćaja.

Za izvestioca Odbora na sednici Narodne skupštine određen je Dejan Radenković, predsednik Odbora.

Šesta tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Kabineta ministara Ukrajine o saradnji u oblasti železničkog saobraćaja**

Pomoćnik ministra za železnice i intermodalni transport, Dejan Lasica, u uvodnom izlaganju je ukazao da je osnovni cilj ovog sporazuma međusobna saradnja kada su sertifikati u pitanju, jer moraju da budu u skladu sa nacionalnim propisima, zatim obuka osoblja i eksperata i saradnja železnica u tehničkom i tehnološkom smislu. Sporazum će biti pravni osnov za dalje sporazume koje dve države u železničkoj tranziciji mogu da potpišu, kao i značajan korak ka unapređenju odnosa dve zemlje u ovoj oblasti.

Odbor je, u skladu sa čl. 155. stav 2. Poslovnika Narodne skupštine većinom glasova (devet za, jedan nije glasao), odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Kabineta ministara Ukrajine o saradnji u oblasti železničkog saobraćaja

Za izvestioca Odbora na sednici Narodne skupštine određen je Dejan Radenković, predsednik Odbora.

Sedma tačka dnevnog reda- **Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Australije**

Maja Šćekić, savetnik u Sektoru za vazdušni saobraćaj, u uvodnom izlaganju je ukazala da je ovaj sporazum moderan, da je usklađen sa savremenim tendencijama u međunarodnom civilnom vazduhoplovstvu i da detaljnije uređuje odnose u ovoj oblasti između dve zemlje. Sporazum promoviše i ispunjava visoke međunarodne standarde, otvara šire mogućnosti, i predstavlja čvrst temelj dugoročne saradnje za sve vazduhoplovne subjekte u ukupnim privrednim kretanjima.

Odbor je, u skladu sa čl. 155. stav 2. Poslovnika Narodne skupštine većinom glasova (devet za, jedan nije glasao), odlučio da predloži Narodnoj skupštini da prihvati Predlog zakona o potvrđivanju Sporazuma o vazdušnom saobraćaju između Vlade Republike Srbije i Vlade Australije.

Za izvestioca Odbora na sednici Narodne skupštine određen je Dejan Radenković, predsednik Odbora

Osma tačka dnevnog reda - **Razmatranje Predloga zakona o potvrđivanju Sporazuma između Republike Srbije i Slovačke Republike o međunarodnom drumskom prevozu putnika i stvari**

Damir Ledenčan, načelnik Sektora za drumski transport, je u uvodnom izlaganju ukazao da bilateralni Sporazum na savremen način reguliše oblast drumskog saobaraćaja i da je usklađen sa međunarodnom regulativom, kako EU tako i Evropske konferencije ministara transporta, što se tiče prevoza stvari. Novina je da predviđa realizaciju bilateralnog prevoza roba, što nije slučaj sa sadašnjim Zakonom, da reguliše vanredne prevoze i stupa na snagu 60 dana od dana ratifikacije.

Odbor je, u skladu sa čl. 155. stav 2. Poslovnika Narodne skupštine, većinom glasova (devet za, jedan nije glasao), odlučio da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Slovačke Republike o međunarodnom drumskom prevozu putnika i stvari.

Za izvestioca Odbora na sednici Narodne skupštine određen je Dejan Radenković, predsednik Odbora.

Deveta tačka dnevnog reda- **Razmatranje Izveštaja o radu Ministarstva saobraćaja za period od 27. januara do 12. jula 2013. godine**

Pomoćnik ministra za evropske integracije i međunarodnu saradnju, Zorica Đerić Stojičić, obrazložila je Izveštaj o radu Ministarstva saobraćaja za navedeni period. Istaknuto je da su u Izveštaju obuhvaćene normativne aktivnosti, projekti Ministarstva, IPA projekti, implementacija projekata koji se finansiraju iz fondova EU i aktivnosti vezane za Dunavsku strategiju. Posebno je istakla značaj prenosa ovlašćenja sa EU na Republiku Srbiju vezano za dalju implementaciju projekata, koji se finansiraju iz fondova EU. Republika Srbija će od 2014. godine sama snositi odgovornost i sprovoditi procedure, umesto delegacije EU u Beogradu. Konkretno to znači da će Ministarstvo finansija raspisati tendere za dva projekta, prvi - Jačanje administrativnih i operativnih kapaciteta Ministarstva saobraćaja, i za drugi projekat, koji je vezan za tehničke radove, - Bagerovanje korita na reci Dunav u Srbiji. Ukupna vrednost ovih projekata je 18,5 miliona eura.

Državni sekretar Ministarstva, Miodrag Poledica, je istakao da je bilo dosta aktivnosti na zakonodavnom polju i projektnim okvirima, na usaglašavanju propisa sa EU. Posebno je ukazao da su završene sve pripremne aktivnosti, u predviđenom periodu, u cilju započinjanja realizacije ruskog kredita kada je u pitanji železnički saobraćaj. Potpisan je Aneks I ugovora, koji se odnosi na izgradnju pruge od Beograda do Pančeva, radovi će početi ove godine, a vrednost posla je 69 miliona eura. Istovremeno drugi projekat koji se odnosi na Koridor 10, iz istog kredita, je pripiremljen.

Ukazano je na značaj usvajanja Zakona o železnici, u maju mesecu ove godine, i još jednom istaknuto da je taj zakon osnov za Predlog zakon o bezbednosti i interoperabilnosti železnice, koji je danas bio predment rasprave na Odboru. JP ,,Železnice Srbije“ će se organizacijski podeliti na dve celine na infrastrukturu i na prevoz. Očekuje se da menadžment JP ,,Železnice Srbije“ do kraja godine pripremi osnivačke akte koje će Vlada usvojiti i tada će se krenuti u restruktuiranje preduzeća.

Kada je u pitanju rečni saobraćaj započeti su, posle 30 godina, veoma bitni projekti na reci Savi. Iz budžeta su izdvojena sredsva u iznosu 100 miliona dinara za regulacione radove. Za istu vrstu radova od EU su dobijena sredstva za reku Dunav. Kada je Dunavska strategija u pitanju, naša zemlja ima vodeću ulogu u koordinaciji poslova ove strategije i u ovoj oblasti je Republika Srbija veoma aktivna preko Ministarstva saobraćaja.

Izraženo je mišljenje da je drumski saobraćaj malo problematičan, dosta se radilo, ali mnoge firme koje su bile izvođači radova su otišle pod stečaj, pa je potrebno ponoviti procedure iz početka, a svi ponovljeni tenderi znatno usporavaju započete radove.

U raspravi, koja je usledila narodna poslanica Gorica Gajević je iznela nezadovoljstvo zbog činjenice da će JP ,,Železnice Srbije“ od sledeće godine biti dva preduzeća, jer smatra da je povećavanje administracije nepotrebno. Istovremeno je izrazila nezadovoljstvo zbog neblagovremenih informacija u vezi sa izvršenjem radova na pojedinim deonicama Koridora 10, a u vezi sa informacijama sa terena koje govore da su na pojedinim deonicama radovi potpuno obustavljeni.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva saobraćaja za period od 27. januara do 12. jula 2013. godine i većinom glasova (sedam za, jedan protiv, jedan uzdržan, jedan nije glasao) odlučio da ga prihvati.

Deseta tačka dnevnog reda – **R a z n o**

Predsednik Odbora Dejan Radenković, je podsetio prisutne da će se 12. novembra 2013. godine održati Javno slušanje na temu ,,Digitalizacija i nacionalno korišćenje frekvencijskog spektra“, i podsetio na veliko interesovanje kada je ova tema u pitanju.

Narodni poslanik Vladimir Marinković, zahvalio se predstavnicima Ministarstva saobraćaja što su u velikom broju došli na sednicu Odbora i istovremeno podsetio da bi na Javno slušanje trebalo pozvati i tehničke fakultete.

Na sednici Odbora vođen je tonski zapis.

Sednica je zaključena u 15,05 časova.

SEKRETAR ODBORA PREDSEDNIK ODBORA

Biljana Ilić Dejan Radenković